फरीदाबाद



नोटबंदी ने न सिर्फ घरेलू खर्चे की इकनॉमिक्स को बदल दिया है बल्कि आस्था पर भी असर डाला है। बड़े नोटों के दान से जहां धार्मिक स्थल के प्रबंधन को मुश्किल हो रही थी, वहीं कैश की कमी के कारण भक्त भी भगवान को चढ़ावा नहीं चढ़ा पा रहे थे। ऐसे हालात में फरीदाबाद के एक मंदिर ने दान-धर्म और खरीददारी के नए ऑप्शन ई-वॉलेट पेमेंट को भी शामिल कर लिया है।



एनआईटी स्थित सिद्धपीठ श्री महाकाली मंदिर परिसर में पेटीएम लगाया गया है। इससे कोई भी दानदाता घर बैठे एक लाख रुपये तक का दान मंदिर को कर सकता है। वहीं मंदिर परिसर में बनी दुकान में भी पेटीएम की सुविधा दी गई है जिससे पूजा पाठ के लिए आने वाले भक्तों को पूजा सामग्री खरीदने के लिए खुले पैसों की समस्या से जूझना नहीं पड़ेगा। मंदिर के प्रधान राकेश कुमार का कहना है कि पेटीएम लगने से भक्तों को खुले पैसों की समस्या से निजात मिलेगी।



दरअसल नोटबंदी की वजह से मंदिर में पूजा-पाठ के लिए आने वाले भक्तों को दुकान से पूजा सामग्री खरीदने के लिए खुले पैसों के कारण परेशानी हो रही थी। दुकानदार 1000 और 500 के नोट ले नहीं रहे थे। इससे भक्तों को पूजा सामग्री जैसे फल, फूल और तेल खरीदने के लिए इधर-उधर भटकना पड़ता था। सिद्ध पीठ श्री महाकाली मंदिर के प्रधान राकेश कुमार ने बताया कि भक्तजन उन्हें इस समस्या से कई बार अवगत करवा चुके थे। उनकी परेशानियों को देखते हुए समिति ने मंदिर परिसर में पेटीएम लगवाने का निर्णय लिया।



इसके साथ ही जो भक्तजन मंदिर को दान देना चाहते हैं वह भी पेटीएम के माध्यम से दान दे सकते हैं। पेटीएम के बारे में लोगों को जागरूक करने के लिए भक्तों को वॉट्सऐप पर मेसेज और एसएमएस भी भेजे जा रहे हैं। इससे मंदिर समिति को भी बड़े नोटों से निजात मिल जाएगी।